Nõukogu ühine seisukoht,

29. oktoober 2001,

teemantide salakaubaveo vastu võitlemise kohta, et aidata kaasa konfliktide vältimisele ja lahendamisele

(2001/758/ÜVJP)

EUROOPA LIIDU NÕUKOGU,

võttes arvesse Euroopa Liidu lepingut, eriti selle artiklit 15,

ning arvestades järgmist:

(1) "Konfliktiteemantidega" rahastatakse teatavaid kõige verisemaid konflikte Aafrikas. On ilmne, et tuleb võtta meetmeid konfliktide vältimise ja lahendamise toetamiseks.

(2) 11. ja 12. mail 2000 alustati Lõuna-Aafrikas Kimberleys protsessi, mis sai nime kõnealuse linna järgi ning tõi kokku peamised teemante eksportivad, töötlevad ja importivad riigid ning teemanditööstuse ja kodanikuühiskonna esindajad, et arutada ja võtta meetmeid konfliktiteemantide turu likvideerimiseks.

(3) Kimberley protsessi järjestikustel etappidel on eesmärk järk-järgult konkretiseerunud, nii et püütakse luua rahvusvaheline töötlemata teemantide sertifitseerimise süsteem, mis põhineb riiklikel sertifitseerimissüsteemidel ja rahvusvahelisel tasandil kokkulepitud miinimumstandarditel.

(4) 29. oktoobril 2001 volitas nõukogu komisjoni pidama läbirääkimisi rahvusvahelise sertifitseerimissüsteemi loomise üle siduva rahvusvahelise kokkuleppe raames.

(5) 1. detsembril 2000 võttis ÜRO Peaassamblee vastu resolutsiooni 55/56/200 töötlemata teemantide ja relvastatud konfliktide vahelise seose katkestamise kohta, et kaasa aidata konfliktide vältimisele ja lahendamisele. Töötlemata teemantide roll konfliktides on võetud ÜRO Peaassamblee 56. istungjärgu päevakorda.

(6) ÜRO Julgeolekunõukogu on vastu võtnud resolutsioonid 1173(1998), 1295(2000), 1306(2000) ja 1304(2000), millega võetakse piiravad meetmed Sierra Leone ja Angola mässuliste liikumiste ning Libeeria valitsuse suhtes. Nõukogu on vastu võtnud piiravad meetmed nende resolutsioonide põhjal.

(7) 2001. aasta juunis Göteborgis kokkutulnud Euroopa Ülemkogu võttis vastu vägivaldsete konfliktide vältimise programmi, kus rõhutatakse eriti, et võitlus ebaseadusliku teemandikaubandusega on üks konfliktide vältimise tegur.

(8) 14. mail 2001 võttis Euroopa Liit vastu ühise seisukoha 2001/374/ÜVJP, mis käsitleb konfliktide vältimist, reguleerimist ja lahendamist Aafrikas, [1] kus eelkõige sätestatakse, et liit teeb koostööd vääriskaupade ebaseadusliku kasutamise ja kaubandusega seotud embargode ülemaailmse tunnustamise edendamisel,

ON VASTU VÕTNUD KÄESOLEVA ÜHISE SEISUKOHA:

Artikkel 1

Euroopa Liit ja selle liikmesriigid toetavad rahvusvahelise üldsuse püüdeid konfliktiteemantide ja relvastatud konfliktide rahastamise vaheliste sidemete katkestamiseks ning osalevad nendes:

Artikkel 2

Euroopa Liit märgib, et ühendus peab pidama läbirääkimisi, et luua rahvusvaheline sertifitseerimissüsteem siduva rahvusvahelise kokkuleppe raames.

Artikkel 3

Artiklis 1 sätestatud eesmärgi edendamiseks liikmesriigid:

- arutavad konfliktiteemantide küsimust kahe- või mitmepoolsete suhete raames,

- peavad nõu, eelkõige ÜROs ja muudel asjaomastel foorumitel, kuidas konfliktiteemantide vastu kõige tõhusamalt võidelda,

- kutsuvad neid riike, keda see probleem eelkõige mõjutab, toetama Kimberley protsessi raames koostatud mitmepoolset kokkulepet ja sellega ühinema.

Artikkel 4

Käesolev ühine seisukoht jõustub selle vastuvõtmise päeval.

Artikkel 5

Käesolev ühine seisukoht avaldatakse Euroopa Ühenduste Teatajas.

Luxembourg, 29. oktoober 2001

Nõukogu nimel

eesistuja

L. Michel

[1] EÜT L 132, 15.5.2001, lk 3.

--------------------------------------------------